C 83/15

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2019/C 83/13)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission DOOR-tietokannassa.

YHTENÄINEN ASIAKIRJA

”ANGLESEY SEA SALT” / ”HALEN MÔN”

EU-nro: PDO-GB-0105-01068-AM01-26.3.2018

SAN ( X ) SMM ( )

1. Nimi (nimet)

”Anglesey Sea Salt” / ”Halen Môn”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.8 Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Anglesey Sea Salt / Halen Môn on Pohjois-Walesissa sijaitsevasta Angleseyn salmesta kerättäville suolahiutaleille annettu nimi. Kyseessä ovat kristallinvalkoiset, litteät ja pehmeät hiutaleet, jotka sisältävät yli 30:tä hivenainetta mutta eivät lainkaan lisäaineita. Lajittelun jälkeen suolahiutaleiden läpimitta on enintään 2 cm. Anglesey Sea Salt- / Halen Môn -suolan muista erottuva ulkonäkö, rakenne, maku ja suutuntuma perustuvat sen mineraalikoostumukseen. Voimakkaan suolainen maku ja rapeus johtuvat luontaisesta kalsiumista ja magnesiumista, jotka ovat vielä jäljellä erityisen huuhtomisprosessin jälkeen. Menettely antaa Anglesey Sea Salt- / Halen Môn -suolalle sen valkoisuuden sekä puhtaan maun ilman karvautta, jota liian suuri määrä kalsiumia saattaisi aiheuttaa.

Anglesey Sea Salt- / Halen Môn -suolan ainutlaatuisten ominaisuuksien perustana ovat raaka-aine eli puhdas merivesi sekä suolan kiteytys- ja huuhtomismenetelmä. Anglesey Sea Salt- / Halen Môn -suola on lisäaineetonta merisuolaa, joka koostuu seuraavista luontaisesti esiintyvistä hivenaineista ja mineraaleista:

Koostumus

Natriumkloridi yli 90 prosenttia painosta Vesi alle 4 prosenttia Lyijy alle 2 mg/kg Tina alle 200 mg/kg Arseeni alle 0,5 mg/kg Elohopea alle 0,1 mg/kg Kadmium alle 0,5 mg/kg Kupari alle 2 mg/kg Sinkki pieniä määriä Magnesium vähintään 0,2 prosenttia Jodi enintään 1 mg/kg Kalsium 0,08–0,15 prosenttia

Hiutaleita tuotetaan kolmessa eri laatuluokassa eli karkeana, hienona ja jauhettuna.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

—

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tasalaatuisen lopputuotteen aikaansaamiseksi kaikki tuotanto- ja valmistusprosessit toteutetaan nimetyllä alueella. Niihin kuuluvat

— Meriveden pumppaus ja suodatus

— Suolaveden väkevöiminen

— Kiteytys

— Suolakiteiden korjuu

— Huuhdonta

— Pakkaaminen

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Menain salmi, Anglesey, Pohjois-Wales. Menain salmi on kapea vesialue, joka erottaa Angleseyn Walesin rannikosta. Salmi ulottuu mantereen puolella rannikon lounaiskärjestä Fort Belanista (SH 115 440610) ja Angleseyn puolella saarella sijaitsevasta Abermenai Pointista (topografinen kartta OS 115, SH 443615) linjaan, joka jää Angleseyn puolella kohtaan 580740 ulottuvan aallonmurtajan ja mantereen puolella Bangorin aallonmurtajan pään (kohta 582 736) väliin. Alue kuuluu Caernarfon Harbour Trustin alaisuuteen.

5. Yhteys maantieteelliseen alueeseen

5.1 Maantieteellisen alueen erityisyys

Alueen erityispiirteet perustuvat ilmasto-olosuhteisiin, vuorovesi-ilmiöön sekä raskaan teollisuuden ja vilkkaan laivaliikenteen puuttumiseen.

Tuotteen ainutlaatuisuus johtuu osittain äärimmäisestä, yli 9,5 metrin vuorovesivaihtelusta, joka merkitsee sitä, että salmen vesi vaihtuu kahdesti vuorokaudessa salmeen virtaavan nousuveden vaikutuksesta. Epätavallinen kaksi kertaa vuorokaudessa esiintyvä nousuvesi, joka johtuu Golf-virran virtaamisesta saaren ympärillä, edistää hivenainetasapainon säilymistä ja varmistaa veden vaihtumisen päivittäin.

Golf-virta tulee Atlantilta ja huuhtoo Britannian länsirannikkoa. Länsirannikko on itärannikkoa lämpimämpi, ja sen edustalla veden keskilämpötila on kesällä pinnassa 15 °C ja pohjassa 12 °C. Meriveden suolapitoisuus alueella on keskimäärin 34,25–35 promillea mutta voi nousta 36 promilleen. Tämä näkyy Anglesey sea salt- / Halen Môn -suolan vahvana makuna, joten ruoan maustamiseen tarvitaan vähemmän suolaa.

Lisäksi hiekkasärkkä ja simpukkasärkkä toimivat veden esisuodattajina, ja kasvuaikanaan simpukat ottavat merivedestä myös kalsiumia. Raaka-aineen laatu vaikuttaa suoraan merisuolan laatuun. Tuotteella on myös ainutlaatuinen huuhteluprosessi.

5.2 Tuotteen erityisyys

Anglesey Sea Salt- / Halen Môn -suolan muista erottuva ulkonäkö, rakenne, maku ja suutuntuma perustuvat sen mineraalikoostumukseen. Suolahiutaleet ovat suuria, rapeita ja litteitä, eivät rakeisia. Maku on voimakkaan suolainen ja rakenne helposti murtuva. Huuhtominen antaa suolalle sen valkoisuuden sekä puhtaan maun ilman karvautta, jota liian suuri määrä kalsiumia saattaisi aiheuttaa.

Anglesey Sea Salt- / Halen Môn -suolan ainutlaatuisten ominaisuuksien perustana ovat raaka-aine eli puhdas merivesi sekä menetelmä, jolla suola kiteytetään ja huuhdotaan. Kyseessä on lisäaineeton merisuola, joka koostuu luontaisesti esiintyvistä hivenaineista ja mineraaleista.

Anglesey Sea Salt- / Halen Môn -suolalla on vakiintunut asema, ja se on elintarviketeollisuudessa suuresti arvostettu sekä Yhdistyneessä kuningaskunnassa että koko maailmassa. Koska se on laatutuote, sitä käyttävät monet huippukokit ja gastronomit, ja se mainitaan säännöllisesti nimettynä ainesosana heidän ruokalistoillaan. Monet maineikkaat ravintolanpitäjät ja elintarvikealan yritykset pitävät kyseistä suolaa muita parempana.

Seuraavassa joitakin Anglesey Sea Salt- / Halen Môn -suolan makua ja tuotantoaluetta ylistäviä kommentteja:

”Anglesey Sea Salt- / Halen Môn -suolaa parempaa ei ole – sen maku on puhdas, suutuntuma täydellinen ja rakenne herkullisen rapea.”

Chris Chown

Keittiömestari ja omistaja, Plas Bodegroes, Pwllheli, Wales

”Käytän Anglesey Sea Salt- / Halen Môn -suolaa, koska se sopii ruokafilosofiaani – hyvät raaka-aineet vaativat vain vähän vaivannäköä muuttuakseen hienoiksi aterioiksi. Anglesey Sea Salt / Halen Môn parantaa jokaista ruokalajia, johon sitä lisään.”

Jane Milton

Elintarviketeollisuusasiantuntija, bloginpitäjä ja keittiömestari

”Anglesey Sea Salt- / Halen Môn -suola erotetaan suurella huolella käyttäen innovatiivista menettelyä, joka säilyttää kaikki Menain salmen raikkaan virtaavan meriveden hivenaineet ja mineraalit. Anglesey Sea Salt- / Halen Môn -suolan moninainen mineraalikoostumus herkistää makuaistin kaikki osat äärimmilleen, ja siten se tuo ruoan kaikki makuvivahteet esille hyvin selvästi.”

Colin Pressdee

Ruokakirjoittaja

”Luonnonmukaisen suolan hienot hiutaleet jättävät huulille viipyvän herkullisen maun, kuin puhdas Angleseyn merivesi, josta ne on erotettu. Ne tekevät ruokahalua kiihottavaksi jokaisen ruokalajin, jossa niitä on käytetty … Kerrassaan mullistava ruoka-aine.”

Simon Majumdar

Kirjailija, ruokakirjoittaja ja TV-kasvo.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Ensimmäiset maininnat suolan valmistuksesta Angleseyn saarella ovat peräisin roomalaisajalta, ja huipussaan tuotanto oli 1700-luvun alkuvuosina. Jäänteitä suolatehtaasta on Holyheadissa, saaresta pohjoiseen sijaitsevalla ”suolasaarella” (”Salt Island” tai kymrin kielellä ”Ynys Halen”), josta on tieyhteys pääsaareen. Suolasaarelle sen nimen on antanut suolatehdas, jossa käsiteltiin merivettä merisuolan valmistamiseksi. Tehdas lopetti toimintansa 1700-luvulla, kun vuorisuolaa alettiin käyttää ”voimistamaan suolavettä”, jota pidettiin laimennettuna.

Menain salmen läpi virtaa Golf-virran puhdas vesi, eikä sen rannoilla ole suuria kaupunkeja tai raskaita teollisuuslaitoksia. Tämän lisäksi vuorovesivaihtelu on erittäin suurta, ja nousuveden vaikutuksesta salmen vesi vaihtuu kaksi kertaa vuorokaudessa. Näin meriveden hivenainetasapaino asettuu kohdalleen päivittäin ja Anglesey sea salt- / Halen Môn -suola saa luonteenomaisen makunsa ja ulkonäkönsä.

Oikea maku ja ulkonäkö saadaan aikaan käytännön koulutuksessa saavutetulla osaamisella ja asiantuntemuksella.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://assets.publishing.service.gov.uk/government/uploads/system/uploads/attachment_data/file/730659/anglesey-sea-salt-spec-amended.pdf

(1) EUVL L 179, 19.6.2014, s. 17.